Myndin hevur enfeldið og slagmáttin í plakatini–og sniðfundigheitina í málninginum. Myndin skiftir eisini millum fotografiska naturalismu í lýsingini av súluhøvdunum og tí mynstruta skuggavirknaðinum í klædningunum. Súlan er størsti fuglur í Føroyum, og her avmyndast hon í tøttum raði við einum skógi av spískum nevum eins og spjót. Í teirra pertnu klædningum stíga súlurnar fram sum ein breiðfylking av valdsmenniskjum við førarakallinum á odda. Klædningurin hevur tikið plássið frá hernaðarbúnanum sum maktsúmbol. Og so kemur tað tvítýdda heitið–á enskum sum tilsiping til universella innihaldið. Í hesum fuglabøli snýr tað seg um vald, um nøkur sum hertaka hini–tey komandi valdsmenniskjuni.